Benɛ Israel bi ɔmɛ je Sinai Yoku ɔ he ɔ, a gu Paran nga a nɔ kɛ ya su he ko nɛ a tsɛɛ ke Kadɛsh. Benɛ a su lejɛ ɔ, Yehowa de Mose ke: ‘Moo hla nyumu kake kɛ je wɛtso fɛɛ wɛtso mi, konɛ o tsɔ mɛ ni 12 ɔmɛ nɛ a ya slaa Kaanan zugba nɛ i kɛ ma ha Israel bi ɔmɛ ɔ.’ Lɔ ɔ he ɔ, Mose hla nyumuhi 12 nɛ e de mɛ ke: ‘Nyɛɛ ya Kaanan zugba a nɔ nɛ nyɛ ya hyɛ kaa zugba a hi kɛ ha ngmɔ peemi lo? Nyɛɛ hyɛ hu kaa ni ɔmɛ nɛ a ngɛ zugba a nɔ ɔ a he wa loo a he wɛ. Jehanɛ hu ɔ, nyɛɛ hyɛ ke ji ni ɔmɛ ngɛ bo tsuhi a mi, aloo a ngɛ ma nguahi a mi.’ Slaali 12 ɔmɛ nɛ Yoshua kɛ Kalɛb hu piɛɛ he ɔ je kɛ ho Kaanan zugba a nɔ ya.
Ligbi 40 se ɔ, slaali ɔmɛ kpale kɛ ba. A ngɔ zugba a nɔ tso yiblii ko nɛ ngɔɔ, kɛ ngmɔkɔ kɛ wai yiblii kɛ ba. Slaali ɔmɛ de ke: ‘Wa na kaa e ji zugba kpakpa, se nimli nɛ a ngɛ zugba a nɔ ɔ a he wa, nɛ a fia gbogbohi nɛ a ya hiɔwe kɛ wo ma amɛ a he.’ Kɛkɛ nɛ Kalɛb de ke: ‘Wa ma nyɛ maa ngɔ zugba a. Nyɛ ha nɛ waa ya piɔ!’ O le nɔ́ he je nɛ Kalɛb de jã a lo? Kalɛb kɛ Yoshua ngɔ a hɛ kɛ fɔ Yehowa nɔ. Se slaali nyɔngma amɛ nɛ a piɛ ɔ de ke: ‘Dɛbi! Nimli nɛ a ngɛ lejɛ ɔ je oblai! Wa ngɛ kaa adodohi ngɛ a hɛ mi.’
Enɛ ɔ ha nɛ Israel bi ɔmɛ a kɔni mi jɔ̃. A tu munyu huitihuiti, nɛ a de a sibi ke: ‘Nyɛ ha nɛ wa hla nɔ kpa nɛ e nyɛɛ wa hɛ mi, konɛ waa kpale kɛ ho Ijipt ya. Mɛni he je nɛ e sa nɛ waa ya Kaanan zugba a nɔ nɛ wa ya gbo ngɛ lejɛ ɔ?’ Yoshua kɛ Kalɛb de ke: ‘Nyɛ ko tsɔ Yehowa hɛ mi atua, nɛ nyɛ ko ye gbeye hulɔ. Yehowa maa bu wa he.’ Se Israel bi ɔmɛ bui tue. Jinɛ a ngɛ hlae nɛ a gbe Yoshua kɛ Kalɛb po!
Mɛni Yehowa pee ngɛ sane ɔ he? E de Mose ke: ‘Ngɛ níhi fuu nɛ i pee kɛ ha Israel bi ɔmɛ tsuo se ɔ, loloolo ɔ, a bui mi tue. Enɛ ɔ he ɔ, a maa hi nga a nɔ jeha 40, nɛ a ma gbo ngɛ nga a nɔ. A bimɛ ɔmɛ kɛ Yoshua kɛ Kalɛb pɛ ji nihi nɛ ma ngɔ si womi zugba a kɛ ha.’
“Mɛni he je nɛ nyɛ ngɛ gbeye yee kikɛ nɛ ɔ? Nyɛ hemi kɛ yemi pi pɛ.”—Mateo 8:26